Oslo Fetish Weekend arrangeres for første gang: Fetisjistene ut av skyggen
Fra fredag 8. til søndag 10. mai, inviteres det for første gang til Oslo Fetish Weekend, et lavterskeltilbud til alle som ønsker å lære mer om fetisjer. Dominaen Kalyss Mercury, er en av arrangørene bak festivalen, og skal også holde en av workshopene. – Vi så at det var få arrangementer for fetisjister i Norge. Og spesielt var det lite for dem som nettopp har startet, eller er nysgjerrige, sier Kalyss Mercury. Kalyss Mercury er kunstnernavnet til Andrea Duarte Silva, som til daglig forsker på om frivillig påført smerte i BDSM-sex kan være bra for psyken i en masteroppgave ved Universitetet i Oslo. Ideen med Oslo Fetish Weekend har vært å lage en festival hvor alle er velkomne, hvor man kan komme uten å ha gjort noe som helst tidligere, sier hun.Det blir grunnleggende foredrag om hva fetisjisme og «kink» er, hvordan BDSM gjøres riktig, og mer spesifikke kurs i bondage og bruk av pisk. – Du kan komme og lære litt om det grunnleggende for å se om de er noe for deg. Dette handler ikke bare om sex, men også om sensualitet, og det er ikke slik at hvis du har lyst til å gjøre litt, så må du gå hele veien til det mest ekstreme, sier Kalyss Mercury. Det blir også promenaden for dem som vil vise seg i fullt antrekk i Oslos gater lørdag kveld. – Jeg har vært i miljøet siden 2001 og det har forandret seg. Da kunne vi ikke være så åpne. Nå har folk blitt mer nysgjerrige, og spør heller «Hva er det dere driver med?», sier Oddvar Wolf (45). I forbindelse med festivalen er det også invitert til stor fest med «The Red Room Ball» hvor ett av de store trekkplastrene er Dominaen Midori. Kalyss Mercury skal lære bort kunsten å piske riktig. – Jeg vil ha fokus på hvordan det gjøres sikkert og morsomt. Mange tror at pisking må gjøre vondt, men det kan være lett og sensuelt, sier dominaen.Det er et viktig mål med festivalen å vise og undervise i viktigheten av det som forkortes til SSS, Sunt Sikkert Samtykkene, som en forutsetning for all seksuell aktivitet. Håpet er også at hennes egen og andres åpenhet skal bidra til å alminneliggjøring, fjerne frykt i befolkningen, og gjøre det lettere for dem som har en fetisj å leve den ut. For fordommene sitter fortsatt i, sier Svein Skeid i Landsforeningen for lesbiske, homofile, bifile og transpersoner (LLH). – Vi ser fortsatt eksempler på at folk blir truet med at de mister jobben hvis de står frem som fetisjister, sier Skeid.Samtidig er det et dyptliggende behov for mennesket å få leve ut sin seksualitet, sier han. – Seksualiteten er en grunnleggende del av personligheten. Og flere og flere oppfatter at fetisjisme handler om ens seksuelle orientering på linje med at en er homofil eller bifil, sier han. Skeid har som medlem av Diagnoseutvalget i LLH, kjempet mot at fetisjisme, transvestittisme og sadomasochisme helt frem til 2010 var definert som sykdomsdiagnoser i Norge. – Det tok altså 25 år fra homofili ble fjernet som diagnose til vi også fikk «friskmeldt» disse gruppene, sier Skeid. Og selv om det fortsatt er et stykke igjen før alle tabuene er fjernet, så har de allerede sett stor effekt av at diagnosene er fjernet i Norge. – Tidligere hadde vi blant annet flere tilfeller av at fetisjister ble fratatt omsorgen for barna sine. Etter at Norge fjernet dette som diagnose, har vi ikke funnet noen tilfeller av dette, så det ser ut til at det allerede har hatt en effekt på levevilkårene til fetisjistene, sier Skeid. I homo-kampen har Gay Pride-paraden blitt et synlig eksempel på at det har blitt mer akseptert å være homofil, lesbisk, bifil og transperson. – Der har vi lenge hatt en seksjon for BDSM-ere, men vi ser at de maskerer seg, så vi har fortsatt en lang vei å gå når jeg gjelder åpenhet rundt fetisjisme. Og synlighet og åpenhet er viktig fordi det alminneliggjør, sier Skeid. Promenaden 9. mai, blir fetisjistenes egen "Pride-parade", og en anledning for alle å kle seg opp i det de måtte ønske, sier Kalyss Mercury. – Dette blir vår måte å vise at vi er her på. At det ikke er noe galt med å kle seg opp, at det ikke er noe galt med litt pisk og kiling, sier hun.Psykolog og sexolog Rikke Pristed berømmer initiativet. – Det er veldig positivt. Fordi det fortsatt er mange fordommer knyttet til fetisjer, er det bra med alt som kan bidra til å avmystifisere, sier hun. Hun tror det å se fetisjistene ute i det åpne rom vil skape mange gode samtaler. – Jeg tror det vil skape mer nysgjerrighet og mer viten blant folk. Og det igjen kan gjøre det lettere å anerkjenne egne fetisjer og gjøre det lettere å leve dem ut, sier Pristed.Også professor i sexologi Esben Esther Pirelli Benestad, synes det er et flott tiltak. – At dette er mulig skyldes først og fremst en positiv, økt selvbevissthet, og en mye større grad av stolthet i denne befolkningsgruppen over hva de synes er fint i livet, sier Pirelli Benestad. Professoren mener også det er mer vanlig å være fetisjist enn man kanskje skulle tro. – Noen fetisjer som å tenne på blonder, nettingstrømper, pupper eller rumper er utrolig vanlig. Det er når for eksempel feil person tar på seg nettingstrømpene at det fortsatt blir vanskelig å akseptere for enkelte, sier Pirelli Benestad. Men hva man tenner på, er ikke noe man kan styre selv, sier professoren. – Tenningsmønstrene dannes ut fra de ulike erfaringene vi gjør oss i barndom og ungdom. Det språket vi lærer for seksuell tenning handler derfor ikke om å lære noe feil, det er tilfeldigheter som former tenningsmønstrene våre, sier Pirelli Benestad. Og har du en fetisj, så vil du stort sett vite det, mener professoren. – Disse talentene melder seg som regel selv med stor kraft, sier Pirelli Benestad.
Fetisjisme har vært forbundet med skam, fordommer og til og med sykdom. Nå kommer fetisjistene ut av skyggen og vil gjøre det lettere å få kunnskap og kontakt med miljøet.